Sovende efterskoleelever på vej hjem fra skiferie blev vækket med et brag, da flere busser stødte ind i hinanden. Ingen er kommet til skade.

Det var lidt af et chok for elever og lærere fra Skyum Idrætsefterskole, da de natten til fredag var involveret i et trafikuheld i Norge. De omkring 200 elever og lærere var fordelt i tre store busser og en minibus. Den forreste bus måtte foretage en nødopbremsning, fordi to lastbiler holdt på tværs af vejen og spærrede. Busserne bagved kunne ikke nå at bremse på grund af glat føre, og alle busserne ramte ind i hinanden. - Heldigvis kørte de med så lav fart, at der kun skete materiel skade. Vi er selvfølgelig lykkelige over, at ingen kom til skade, siger forstander Svend Hagelskjær. Ruder blev slået i stykker Eleverne var på vej hjem fra skiferie i Hemsedal og kørte på Riksvei 52 ved Robru i Gol Kommune, da uheldet skete. - Mange har siddet og sovet og får selvfølgelig et chok, da de bliver vækket af et brag og af ruder, der går i stykker. Det har været dramatisk, siger Svend Hagelskjær, der blev ringet op ved totiden og fik besked om uheldet. Alle de involverede elever og lærere er blevet tilbudt krisehjælp. Elever kommer hjem natten til lørdag Uheldet skete først på natten, og efter vanskeligheder med at fremskaffe nye busser lykkedes det for politiet at sørge for nødtransport, som ved firetiden kørte elever og lærere til Gol et par kilometer fra uheldsstedet. Her er eleverne blevet indlogeret på et hotel. Inden da var de rykket sammen i to busser for at holde varmen, da der ikke var varme på alle busser. De omkring 200 elever og lærere skulle have været med færgen i Larvik klokken otte fredag morgen. Nu ser det ud til, at de i stedet skal med færgen klokken 19 fredag aften. - De kommer formodentlig hjem midt i nat, siger Svend Hagelskjær.